Il-Kap Eżekuttiv tal-Awtorità dwar il-Protezzjoni tal-Embrijuni Simone Attard qalet li bħalissa f'Malta hawn 300 embrijun iffriżat fiż-żewġ ċentri tal-fertilità f'Malta. Dan intqal fil-programm ta' Andrew Azzopardi fuq 103 Malta's Heart li pparteċipaw fih ukoll l-attivista Dr Miriam Sciberras. Hi qalet li, minkejja l-fehma li l-kliniċi f'pajjiżi oħra għandhom rata ta' suċċess aktar għolja tal-IVF, fil-verità l-kliniċi Maltin għandhom rata simili ħafna ta' 27% ikkumparat mat-30% tal-kliniċi barranin. Skontha, 408 tfal twieldu mill-proċess tal-IVF. Mistoqsija għalfejn persuni jagħżlu li jfittxu dan it-trattament f'pajjiżi oħra, Attard qalet li hemm aktar minn raġuni waħda u semmiet li pajjiżi oħra jħallu persuni jagħmlu donazzjonijiet b'mod anonimu u jagħmlu il-pre-implantation genetic diagnosis (PGD). Dan il-proċess mediku jiddetermina jekk l-embriju huwiex f'riskju ta' mard ġenetiku. Attard spjegat li l-IVF jirrekjedi l-iffriżar tal-embrijuni imma wara li fl-2018 saru emendi fil-liġijiet Maltin, jistgħu jiġu kkreati sa ħames embrijuni li tnejn minnhom jiġu trasferiti filwaqt li t-tlieta l-oħra jiġu ffriżati. Hi għamlitha ċara li dan huwa possibbli biss jekk il-persuni li jkunu qed jgħaddu minn dan it-trattament u l-Awtorità jagħtu l-permess tagħhom. Attard saħqet li r-rimi tal-embirjuni huwa pprojbit u minflok dawn jistgħu jiġu addottati. Madanakollu, hi fakkret li r-rata ta' suċċess tiddependi fuq diversi fatturi bħall-età. "L-embriju huwa xi ħadd u mhux xi ħaġa" – Dr Sciberras Dr Sciberras qalet li qatt m'għandna ninsew li l-embriju huwa xi ħadd u ħaj u mhux xi ħaġa li tista' tiġi manipulata. Hi appellat biex meta jsiru emendi fil-liġi li jinvolvu l-embrijuni, wieħed għandu jżomm f'moħħu li qed jilgħab mal-ħajja li għandha tiġi protetta skont il-liġi Maltija. Rigward il-proċess tal-PGD, Dr Sciberras qalet li dan huwa inaċċettabbli u li dan il-proċess ma jintużax fuq l-adulti li jkollhom xi mard ġenetiku jew xi diżabilità. "Jekk aħna verament nemmnu fl-ugwaljanza, kif nistgħu nagħżlu n-nies fuq l-abbiltà u diżabilità tagħhom," stqarret Dr Sciberras. Tista' tara d-diskussjoni kollha hawnhekk.